钦定古今图书集成/理学汇编/学行典/第055卷 > 朱子全书 > 《答吴晦叔》
## 钦定古今图书集成/理学汇编/学行典/第055卷 > 朱子全书 > 《答吴晦叔》

所示教引“巧言令色”，“刚毅木讷”两条，以为圣人所以
开示为仁之方，使人自得者，某犹窃有疑焉，而前书
亦未及论也。盖此两语正是圣人教人实下工夫，防
患立心之一术。果能戒巧，令务敦朴，则心不恣纵，而
于仁为近矣，非徒使之由是而知仁也。大抵向来之
说，皆是苦心极力要识“仁”字，故其说愈巧，而气象愈
薄。近日究观圣门垂教之意，却是要人躬行实践，直
内胜私，使轻浮刻薄、贵我贱物之态，潜消于冥冥之
中。而我之本心，浑厚慈良，公平正大之体，常存而不
失，便是仁处。其用功著力，随人浅深，各有次第。要之，
须是力行久熟，实到此地，方能知此意味。盖非可以
想像臆度而知，亦不待想像臆度而知也。